Predkladacia správa

Hĺbková analýza pripravenosti Slovenska na členstvo v Európskej únii prezentovaná v Pravidelnej hodnotiacej správe Európskej komisie bola východiskom pri definovaní krokov a opatrení na rok 2001. Dňa 10.1.2001 Vláda SR schválila materiál "Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii zo dňa 8.11.2000", ktorý identifikoval problémy v jednotlivých oblastiach prístupového procesu a na ich základe stanovil krátkodobé prioritné úlohy na rok 2001. 

Vláda SR svojim uznesením č. 17/2001 z 10.1.2001 uložila podpredsedovi vlády pre európsku integráciu predkladať raz mesačne na rokovanie vlády Monitor plnenia prioritných úloh integrácie v roku 2001. Predmetné uznesenie bolo aktualizované uznesením vlády SR č. 703/2001 z 18.7.2001. Východiskom na pravidelné mesačné monitorovanie plnenia prioritných úloh je tabuľková časť materiálu "Prioritné úlohy vlády SR vyplývajúce z Pravidelnej správy Európskej komisie". Predkladaný materiál je ôsmym Monitorom plnenia Prioritných úloh vlády SR. 

Prioritné úlohy uvedené v tabuľkovej časti sú zoradené podľa príslušnosti k jednotlivým negociačným kapitolám. Každá úloha má stanovené termíny jednotlivých etáp legislatívneho procesu (pre každú etapu je stanovený príslušný týždeň kalendárneho roka). Svetlejšie pozadie označuje aktuálne štádium legislatívneho procesu, v ktorom sa príslušná úloha nachádza. Tmavšie pozadie označuje stav legislatívneho procesu, v ktorom by sa príslušná úloha mala nachádzať. Symbolom  sú označené úlohy, ktoré sa plnia a symbolom  úlohy, ktoré sa neplnia. Pri úlohách, ktoré vláda SR, prípadne Národná rada SR schválila s iným termínom účinnosti aký je uvedený v pôvodnom materiáli z 10.1.2001, je v tabuľkovej časti uvedený aj nový termín. 

Napriek tomu, že stanovené termíny mali byť chápané ako hraničné, tzn. najneskoršie možné termíny, ktoré sú ešte v súlade so záväzkami Slovenskej republiky vyplývajúcimi z Národného programu pre prijatie acquis communautaire 2000 a z jednotlivých negociačných pozícií, dochádza k ich neplneniu a nežiadúcim posunom. Posúvanie termínov plnenia Prioritných úloh by malo byť skôr výnimkou a nie pravidlom. Stanovené termíny účinnosti úloh legislatívneho charakteru a termíny plnenia úloh nelegislatívneho charakteru vyplývajú z vládou schválených dokumentov, ktoré sú kľúčové v rámci procesu integrácie Slovenskej republiky do Európskej únie a predstavujú záväzok Slovenskej republiky vo vzťahu k Európskej únii.

Celý legislatívny proces pozostáva z viacerých stupňov. Pri predkladaní právnych noriem je potrebné zohľadňovať skutočnosť, že posun v ktorejkoľvek fáze prípravy návrhu právnej normy až po nadobudnutie účinnosti má za následok posun nielen všetkých nasledujúcich termínov v rámci procesu schvaľovania predmetného návrhu, ale zároveň spôsobuje oneskorovanie všetkých nadväzujúcich a súvisiacich právnych noriem (napr. v rámci kapitoly č. 1 následkom meškania procesu prípravy a schvaľovania zákona o chemických látkach a chemických prípravkoch nadobúdajú oneskorene účinnosť aj všetky vykonávacie predpisy k predmetnému zákonu).

Alarmujúca je aj skutočnosť, že sa neplnia ani nové termíny účinnosti (ukončenia) niektorých úloh, ktoré boli v súlade s uzneseniami vlády SR posunuté na neskorší termín. Na základe konštatovania, že stav plnenia prioritných úloh nie je uspokojivý, sú jednotliví ministri a vedúci ostatných ústredných orgánov štátnej správy vyzvaní prijať účinné opatrenia v rámci svojej pôsobnosti na zabezpečenie plnenia Prioritných úloh vlády SR vyplývajúcich z Pravidelnej správy EK o pripravenosti SR na členstvo v EÚ z 8. 11. 2000. 

Prílohou predkladaného materiálu je informácia o budovaní administratívnych kapacít potrebných na efektívnu implementáciu práva EÚ v Slovenskej republike a ich dôležitosti pre úspešné zavŕšenie prístupového procesu SR do EÚ. Vláda SR dňa 18. júla 2001 prerokovala a uznesením vlády SR č. 702/2001 schválila materiál „Analýza požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ“ a rozhodla o pridelení 833 nových pracovných miest na budovanie administratívnych kapacít a nových inštitúcií súvisiacich s implementáciou práva EÚ. Okrem toho boli v rozpočtovej kapitole Všeobecná pokladničná správa osobitne alokované finančné zdroje umožňujúce prijať ďalších 263 zamestnancov. Problematika budovania administratívnych kapacít úzko súvisí s reformou verejnej správy a v záujme úspešného zavŕšenia prístupového procesu je potrebné venovať jej čo najväčšiu pozornosť.

V súlade s pripomienkami k Monitoru Prioritných úloh vlády SR schválenými na rokovaní vlády SR dňa 5. septembra 2001 sa v návrhu uznesenia k predkladanému materiálu dopĺňa úloha pre ministra školstva "predložiť na Úrad vlády SR návrh zákona o uznávaní odborných kvalifikácií". Zákon je krátkodobou prioritnou úlohou NPAA 2001 a Slovenská republika sa v Doplnkovej informácii č. 1 k negociačnej pozícii v kapitole 2 Slobodný pohyb osôb zaviazala schváliť predmetný zákon v Národnej rade SR do konca roka 2001. Predmetný zákon určí spôsob uznávania profesijných kvalifikácií, príslušné orgány a vymedzí obsah a povinnosti do rôznych rezortných predpisov týkajúcich sa odbornej spôsobilosti. Opatrenia, ktorými sa zabezpečí, že všetci odborníci budú od vstupu SR do EÚ spĺňať požiadavky definované v smerniciach, je potrebné prijať čo najskôr. V súlade s pripomienkami schválenými na rokovaní vlády SR dňa 
5. septembra 2001 sa ďalej do uznesenia dopĺňajú dve úlohy pre ministra hospodárstva "vydať nariadenie vlády SR o minimálnych požiadavkách na zvyšovanie bezpečnosti a ochrany zdravia pracovníkov v odvetviach vrtnej ťažby nerastov (92/91/EHS)" a "vydať nariadenie vlády SR o minimálnych požiadavkách na zvyšovanie bezpečnosti a ochrany zdravia pracovníkov v povrchovej a hlbinnej ťažbe nerastov (92/104/EHS)". Predmetné úlohy sú zahrnuté v Pláne legislatívnych úloh vlády SR na rok 2001, v NPAA 2001 a sú súčasťou Implementačného kalendára pre transpozíciu smerníc z oblasti BOZP.